ไทยพาณิชย์ลุยจับเอสเอ็มอี ปล่อยกู้ซื้อบ้าน
ธนาคารไทยพาณิชย์ชูกลยุทธ์ส่งต่อลูกค้าให้กันระหว่างสายงานสินเชื่อบ้านและเอสเอ็มอี หนุนปล่อยกู้เพิ่ม
15 ก.พ. 2559

ธนาคารไทยพาณิชย์ชูกลยุทธ์ส่งต่อลูกค้าให้กันระหว่างสายงานสินเชื่อบ้านและเอสเอ็มอี หนุนปล่อยกู้เพิ่ม
นางพิกุล ศรีมหันต์ รองผู้จัดการใหญ่ ผู้บริหารสูงสุดสินเชื่อเพื่อที่อยู่อาศัยและธุรกิจรายย่อย ธนาคารไทยพาณิชย์ เปิดเผยว่า ปีนี้สายงานสินเชื่อบ้านจะยกระดับการทำงานให้เชื่อมโยงกับสายงานอื่นมากขึ้น โดยเฉพาะเอสเอ็มอี ตามทิศทางของธนาคารที่จะขยายฐานสินเชื่อเอสเอ็มอีให้มีสัดส่วนเพิ่มขึ้นเป็น 1 ใน 3 ของสินเชื่อรวมภายในปี 2563 และเป็นสถาบันการเงินครบวงจร
“สายงานเราจะเป็นช่องทางหนึ่งในการหาลูกค้าเอสเอ็มอีเข้าพอร์ต จะไม่ได้ทำแค่ขายสินเชื่อบ้านแบบโมโนไลน์อย่างเดียวแล้ว แต่จะเป็นช่องทางที่จะนำเสนอบริการทางการเงินอื่นๆ ให้แก่ลูกค้าทุกรายที่เดินเข้ามาได้หมด ไม่ว่าลูกค้าจะต้องการเดินธุรกรรมหรือบริหารเงินสด เราให้คำแนะนำได้หมด” นางพิกุล กล่าว
ทั้งนี้ ธนาคารมีทีมขายที่รู้ด้านสินเชื่อบ้านและเป็นที่ปรึกษาการเงินด้านอื่น ประจำที่โครงการอสังหาริมทรัพย์เกือบทุกแห่งเป็นจุดแข็งได้เจอลูกค้าทุกระดับ โดยเฉพาะบ้านราคาสูงที่ผู้ซื้อส่วนใหญ่ทำธุรกิจส่วนตัว เอสเอ็มอี แม้กลุ่มนี้มักซื้อบ้านเงินสด แต่สามารถดึงเป็นลูกค้าอื่นได้ คาดว่ากลยุทธ์นี้จะช่วยลดการปฏิเสธสินเชื่อลงจากปัจจุบันที่ 25% ได้ ปีนี้คาดว่าสินเชื่อบ้านจะทรงตัว แต่ธนาคารตั้งเป้าสินเชื่อปล่อยใหม่ 1.15 แสนล้านบาท